Juꞌ tzunj,
e xiꞌ tkbaꞌnxin cyej judío otk chi ocslan tiꞌjxin:
—Ka cyaja tuꞌn cyxiꞌ lpey wiꞌja,
cꞌoqueltzen cybiꞌna nyola.
Bix qꞌuelel cyniꞌya tiꞌj ka jaxxix nxnakꞌtzbila,
bix tuꞌn tzunj nxnakꞌtzbila,
chi tzakpetela—tz̈ixin.
Bix e xiꞌ cykbaꞌn kej judío te Jesús:
—Tchman kiyꞌjila Abraham koꞌya,
bix bajx o ko tema tjakꞌ cycawbil juntl wik xjal.
¿Titzen tten nxiꞌ tkbaꞌna at jun il tiꞌj tuꞌn ktzakpeta?
—tz̈i ke judío.
Aj ttzakꞌbeꞌn Jesús cyexin:
—Jaxxix cxeꞌl nkbaꞌna cyey,
alj nbinchan il,
attzen tuj tkꞌab il.
Cꞌoquel cycwenta tiꞌj jun techel.
Tuj jun jaaꞌ,
jun maan mlay cyjel te junx maj tuj jaaꞌ.
Pero tcwal taaw jaaꞌ,
at toclen tuꞌn tcyaj tuj jaaꞌ te junx maj.
Jmaan mintiiꞌ toclen ntechlaꞌn ejeeꞌy xjal eteꞌy tuj tkꞌab il.
Nuk inayena,
Tcwal Dios,
baꞌn tel ntzakpiꞌna ejeeꞌy tuj tkꞌab il.
Jax cyuꞌna tiyꞌjil Abrahamkey.
Pero yaaꞌn t-xjal Dioskey,
cuma cycyꞌiy nyola bix juꞌ tzunj cyaja tuꞌn ncub cybyoꞌna.
Pero jyol nxiꞌ nkbaꞌna cyey bix cycyꞌiy,
jatzen yolj ma tzaj tkꞌoꞌn Nmana weya.
Yaltzen cyey cyyol,
nxiꞌ cykbaꞌna jaj ma cybiy te cyey cyman—tz̈i Jesús.
E xiꞌ cykbaꞌnxin texin:
—Keya kman,
ja kiyꞌjila Abraham—tz̈ikexin.
E xiꞌ tkbaꞌn Jesús cyexin:
—Ka tcwal Abrahamkey,
cybinchamna j-e bint tuꞌn Abraham.
Pero min ncheꞌx lpey tiꞌj tbinchben Abraham.
Nuk oꞌcx n-oc cyipena tuꞌn ncub cybyoꞌna,
inayena,
jxjal ma txiꞌ nkbaꞌna jjaxxix yol cyey,
jaj yol ma nbiꞌya te Dios.
Min e bint tuꞌn Abraham juꞌwa.
At juntl cymana,
jatztzen ncheꞌx lpey tiꞌj tnaabl—tz̈ixin.
E xiꞌ cykbaꞌnxin texin:
—Jaxte t-xeꞌchel Abraham koꞌya.
Yaaꞌn sicyꞌbel cwal koꞌya.
Bix tcwal Dios koꞌya—tz̈ikexin.
E xiꞌ tkbaꞌn Jesús cyexin:
—Nuket Dios cymana,
n-octle wakꞌa cyey,
cuma tiꞌ Dios ma chin tzaja.
Yaaꞌn wuꞌnx wiiba ma chin tzaja,
sino jaxin e tzaj tsmaꞌn inayena.
¿Tikentzen min tzꞌel cyniꞌya tiꞌj nyola?
Min tzꞌel cyniꞌya tiꞌj cuma cycyꞌiy tzꞌoc cybiꞌna nyola.
Cyey cyman,
ja taaw il.
Cyaja tuꞌn cyxiꞌ lpey tiꞌj ti tajxin.
Jaxin jun byol xjal jatxe tcublen itzꞌj twitz txꞌotxꞌ.
O tzꞌel tpaꞌn tiibxin tiꞌj jaxxix yol,
cuma tcyꞌixin jjaxxix.
Oj nẍtakꞌenxin,
nuk nxiꞌ lpexin tiꞌj texxin tnaablxin.
Ẍtakꞌxin,
bix jaxin cyman kej xjal ẍtakꞌ.
Pero weya,
jaxxix yol tzin nkbaꞌna,
bix juꞌ tzunj cycyꞌiy nyola.
¿Atpa jun cyey o tzꞌebinta mi nuket jun ẍtakꞌ nyola?
Min-al.
Juꞌ tzunj,
¿tikentzen cycyꞌiy tuꞌn cyocslana nyola oj nxiꞌ nkbaꞌna jaxxix yol cyey?
Kej xjal te Dios,
nxiꞌtzen cybiꞌn tyol Dios.
Juꞌ tzunj,
nchicꞌajax yaaꞌn t-xjal Dioskey,
cuma min nxiꞌ cybiꞌna tyol Dios—tz̈i Jesús cye judío.
Bix e xiꞌ cykbaꞌnxin texin:
—Jax kuꞌna jay jun xjal nkꞌojla tiꞌ Dios tisen ke aj Samaria,
bix njaw tuj twiꞌy—tz̈ikexin.
Aj ttzakꞌbeꞌn Jesús:
—Min njawwe tuj nwiꞌ,
sino nchin nimana Nmana.
Pero cyey,
nchi xmucchana wiꞌja nuk tuꞌnj nchin nimana Nmana.
Pero min n-oc wipena tuꞌn woca te jawnex.
At juntl xjal ctzaal tkꞌoꞌn weya tuꞌn woca te jawnex,
bix ctkbaꞌ ka baꞌn nchin eꞌleya tuj twitzxin.
Jaxxix cxeꞌl nkbaꞌna cyey,
kej xjal cxeꞌl cyniman nyola,
ckꞌojel cye jun cychunkꞌlal tuꞌn miꞌn chi cyim—tz̈ixin.
E xiꞌ cykbaꞌn judío texin:
—Tzinenxsen njaw tuj twiꞌy.
E cyim Abraham kaape ootxa,
bix jax juꞌx ke tyolel Dios o chi cyim.
Pero tey,
tzin tkbaꞌna ka ma txiꞌ tniman jun xjal tyola,
mlay cyim.
¿Japa tey mas jawnex twitzj tneel kiyꞌjila Abraham e cyim?
¿Bix japa tey mas jawnex cywitzj tyolel Dios e cyim?
¿Titzen tten njaw tniman tiiba juꞌwa?
—tz̈ikexin.
Aj ttzakꞌbeꞌn Jesús:
—Ka ma jaw nnimana wiiba,
nuk wajxe nchin yolena.
Pero jax Nmana njaw nimsante weya,
Cydiosa tuj cywitza.
Min cytzkiꞌna Dios.
Pero weya,
ntzkiꞌna jaxin.
Nuket t-xiꞌ nkbaꞌna min ntzkiꞌna jaxin,
ẍtakꞌtzen kenle tisenj ejeeꞌy.
Pero ntzkiꞌna jaxin,
bix n-oc nbiꞌna tyolxin.
Yaltzen te Abraham,
tej tel tniyꞌxin tiꞌj at tuꞌn ntzaja,
e tajbexin tuꞌn ntzaja,
bix e tilxin tej ntzaja,
bix e jaw tzalajxin wiꞌja—tz̈ixin.
Juꞌ tzunj,
e xiꞌ cykbaꞌn judío texin:
—¿Tzimpa tkbaꞌna e tena junx tuya Abraham twitz txꞌotxꞌ kaape ootxa?
At-x nim jnabkꞌi tuꞌn tpona cyaꞌwnak tuya laaj jnabkꞌi.
¿Ti tten nxiꞌ tkbaꞌna o tila Abraham?
—tz̈ikexin.
E xiꞌ tkbaꞌn Jesús cyexin:
—Jaxxix cxeꞌl nkbaꞌna cyey,
tej mitknaꞌx titzꞌj Abraham,
inayena at—tz̈ixin.
Tejtzen cyebinte judío ja yol lu,
el cyniyꞌxin tiꞌj oc tkꞌon tiibxin te junx tuya Dios.
Juꞌ tzunj,
e jaw cytzyuꞌnxin xak tuꞌn toc cyxooꞌnxin tiꞌjxin.
Pero e xiꞌ tewenx tiibxin cyxol xjal,
bix etzxin tuj tja Dios.